Komission asetus (EY) N:o 590/2001, annettu 26 päivänä maaliskuuta 2001, neuvoston asetuksen (EY) N:o 1254/1999 soveltamista koskevista yksityiskohtaisista säännöistä naudanliha-alan julkisten interventioiden ostojärjestelmien osalta annetusta asetuksesta (EY) N:o 562/2000 poikkeamisesta tai sen muuttamisesta



Virallinen lehti nro L 086 , 27/03/2001 s. 0030 - 0032



Komission asetus (EY) N:o 590/2001, annettu 26 päivänä maaliskuuta 2001, neuvoston asetuksen (EY) N:o 1254/1999 soveltamista koskevista yksityiskohtaisista säännöistä naudanliha-alan julkisten interventioiden ostojärjestelmien osalta annetusta asetuksesta (EY) N:o 562/2000 poikkeamisesta tai sen muuttamisesta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon naudanliha-alan yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1254/1999(1) ja erityisesti sen 38 artiklan 2 kohdan ja 47 artiklan 8 kohdan, sekä katsoo seuraavaa: (1) Kuluttajien luottamus naudanlihan turvallisuuteen on vakavasti heikentynyt naudan spongiformiseen enkefalopatiaan (BSE) liittyvien viimeaikaisten tapahtumien vuoksi. Tämä on johtanut naudanlihan kulutuksen voimakkaaseen vähenemiseen ja sen hintojen merkittävään laskuun, mikä saattaa vielä jatkua. Tämän vuoksi naudanlihan markkinat ovat huomattavan häiriintyneet, ja markkinoiden romahtamisriski on olemassa. (2) Edellä kuvatun markkinatilanteen huomioon ottamiseksi ja toteutettavien toimenpiteiden tehokkuuden parantamiseksi on neuvoston asetuksen (EY) N:o 1254/1999 soveltamista koskevista yksityiskohtaisista säännöistä naudanliha-alan julkisten interventioiden ostojärjestelmien osalta 15 päivänä maaliskuuta 2000 annetun komission asetuksen (EY) N:o 562/2000(2), sellaisena kuin se on viimeksi muutettuna asetuksella (EY) N:o 503/2001(3), mukaiseen interventioon syytä hyväksyä lisätuotteita, sallia ruhojen nykyistä suurempi enimmäispaino niiden eläinten osalta, joita on jouduttu pitämään kauemmin kysynnän vähäisyyden vuoksi, ja tilapäisesti mukauttaa markkinoiden keskihintaan sovellettavan ja enimmäisostohinnan määrittelemisessä käytettävän korotuksen määrää, jotta otettaisiin erityisesti huomioon alalla tapahtunut kustannusten lisääntyminen ja tulojen vähentyminen. (3) Naudanliha-alan poikkeuksellisista markkinatukitoimenpiteistä Yhdistyneessä kuningaskunnassa 19 päivänä huhtikuuta 1996 annetussa komission asetuksessa (EY) N:o 716/96(4), sellaisena kuin se on viimeksi muutettuna asetuksella (EY) N:o 1176/2000(5), vahvistetaan Yhdistyneessä kuningaskunnassa kasvatettuja yli 30 kuukauden ikäisiä nautaeläimiä koskevat erikoistoimenpiteet. Toimenpiteet koskevat kyseisten eläinten teurastamista ja hävittämistä. Tämän vuoksi ei ole mahdollista hyväksyä julkiseen interventioon Yhdistyneen kuningaskunnan kuohittuja eläimiä, jotka ylittävät kyseisen ikärajan. Nautojen testausta naudan spongiformisen enkefalopatian esiintymisen varalta koskevassa komission päätöksessä 2000/764/EY(6), sellaisena kuin se on viimeksi muutettuna päätöksellä 2001/8/EY(7) säädetään lisäksi, että kaikki yli 30 kuukauden ikäiset ihmisravinnoksi tavanomaisesti teurastettavat naudat on tutkittava jollakin komission päätöksen 98/272/EY(8) liitteessä IV A mainituista pikatesteistä viimeistään 1 päivästä heinäkuuta 2001. Tämän vuoksi markkinoille myynti huomioon ottaen julkiseen interventioon ei voida hyväksyä eläimiä, joita ei ole tutkittu kyseisellä testeillä. (4) Jotta intervention vaikutus olisi toivotun mukainen vaikeassa markkinatilanteessa, olisi myös sallittava etuneljännesten ostaminen interventioon määrittelemällä näiden tuotteiden hinta ruhohinnoista johtamalla. (5) Asetuksen (EY) N:o 562/2000 10 artiklassa vahvistetaan tarjousten tekemistä ja 16 artiklassa toimittamista koskevat määräajat. Vuoden 2001 toisen vuosineljänneksen yleiset vapaapäivät huomioon ottaen tarjousten tekemistä koskevia määräaikoja on käytännön syistä aiheellista muuttaa samoin kuin toimitusten määräaikaa vuoden 2001 ensimmäisen vuosineljänneksen viimeisen tarjouskilpailun osalta. (6) Jotta voitaisiin vastata lisähäiriöihin, joita markkinoille aiheuttavat sinne tuotavat huomattavat määrät yhteisöstä peräisin olevia lihotettavia nuoria urospuolisia nautoja, joita pidetään alkuperätiloilla kysynnän puutteen vuoksi ja joille ei ole kyseisellä tiloilla enää rehua, on syytä toteuttaa tarvittavat, asetuksen (EY) N:o 1254/1999 38 artiklan mukaiset tukitoimenpiteet ja sallia tässä tarkoituksessa tällaisista eläimistä saatavien ruhojen osto interventioon. Lisäksi olisi rajoitettava sellaisten ruhojen painoa, jotka voidaan hyväksyä kyseeseen järjestelmään, jotta interventioon ei toimitettaisi markkinoille lähes valmiita eläimiä. Koska naudanliha-alan yhteisestä markkinajärjestelystä annetun neuvoston asetuksen (EY) N:o 1254/1999 yksityiskohtaisista säännöistä palkkiojärjestelmän soveltamisen osalta 28 päivänä lokakuuta 1999 annetun komission asetuksen (EY) N:o 2342/1999(9), sellaisena kuin se on viimeksi muutettuna asetuksella (EY) N:o 192/2001(10), liitteessä I lueteltuihin nautakarjarotuihin kuuluvia eläimiä ei pidetä lihakarjarotuun kuuluvina eläimiä, ne on syytä sulkea tällaisen tukitoimenpiteen soveltamisalan ulkopuolelle. Lisäksi kaksinkertaisen tuen myöntämisen estämiseksi on syytä ottaa käyttöön mekanismi, jossa ostohinnan kokonaismaksun edellytyksenä on, että tuottaja ei ole hakenut kyseisestä eläimestä asetuksen (EY) N:o 1254/1999 4 artiklassa tarkoitetun kaltaista erityispalkkiota. On myös tarpeen säätää asetuksessa (EY) N:o 1254/1999 vahvistetun tavanomaisen interventiojärjestelmän täydennyksistä tai poikkeuksista. (7) Asetuksen (EY) N:o 562/2000 20 artiklassa jäsenvaltioille annetaan lupa leikata luuttomaksi ostettu liha kokonaisuudessaan tai osittain. Nykyinen kriisitilanne huomioon ottaen luuttomaksi leikkaamisten vaatimuksella voisi olla selkeän positiivisia vaikutuksia varastointikapasiteettiin, joka on tarpeen interventioon todennäköisesti ostettavaa merkittäviä naudanlihamääriä varten. Lisäksi kyseinen vaatimus voisi helpottaa tämän lihan myyntiä markkinoille. Tämän vuoksi on aiheellista muuttaa mainittua 20 artiklaa siten, että jäsenvaltioille annetaan riittävästi aikaa toimenpiteen toteuttamiseen. (8) Asetuksen (EY) N:o 562/2000 säännöksistä olisi näin ollen poikettava tai ne olisi muutettava. (9) Naudanlihan hallintokomitea ei ole antanut lausuntoa puheenjohtajansa asettamassa määräajassa, ON ANTANUT TÄMÄN ASETUKSEN: 1 artikla 1. Poiketen siitä, mitä asetuksen (EY) N:o 562/2000 4 artiklan 1 kohdassa säädetään, lisätuotteet, joita voidaan ostaa interventioon, ovat seuraavat: - laatuluokka A, luokka O2 ja luokka O3. - Irlanti: laatuluokka C, luokka O4. - Yhdistynyt kuningaskunta - Pohjois-Irlanti: laatuluokka C, luokka O4. 2. Poiketen siitä tai sen lisäksi, mitä asetuksen (EY) N:o 562/2000 4 artiklan 2 kohdassa säädetään a) interventioon ei voida ostaa seuraavia tuotteita: i) Yhdistyneessä kuningaskunnassa kasvatetuista, yli 30 kuukauden ikäisistä kuohituista eläimistä saadut ruhot ja puoliruhot; ii) muissa jäsenvaltiossa yli 30 kuukauden ikäisistä kuohituista eläimistä saadut ruhot ja puoliruhot, jos kyseisille eläimille ei ole tehty jotain päätöksen 98/272/EY liitteessä IV A mainituista pikatesteistä; b) asetuksen (EY) N:o 562/2000 4 artiklan 2 kohdassa tarkoitetuista ruhoista tai puoliruhoista suoraan leikkaamalla saatuja viiden kylkiluun etuneljänneksiä voidaan ostaa interventioon; etuneljännesten hinta johdetaan ruhojen hinnasta soveltamalla kerrointa 0,80. 3. Poiketen siitä, mitä asetuksen (EY) N:o 562/2000 4 artiklan 2 kohdan g alakohdassa säädetään, siinä tarkoitettujen ruhojen enimmäispaino on vuoden 2001 toisen vuosineljänneksen osalta - 430 kilogrammaa ensimmäisten kahden tarjouskilpailun osalta, - 410 kilogrammaa kolmannen ja neljännen tarjouskilpailun osalta, - 390 kilogrammaa viimeisten kahden tarjouskilpailun osalta. 4. Poiketen siitä, mitä asetuksen (EY) N:o 562/2000 10 artiklan ensimmäisessä virkkeessä säädetään, tarjousten tekemisen määräaika päättyy vuoden 2001 toisella vuosineljänneksellä seuraavina päivinä klo 12.00 (Brysselin aikaa): - 17 päivänä huhtikuuta, - 1, 15 ja 29 päivänä toukokuuta, - 12 ja 26 päivänä kesäkuuta. 5. Poiketen siitä, mitä asetuksen (EY) N:o 562/2000 16 artiklan 2 kohdassa säädetään, toimitusten määräaika päättyy maaliskuun 2001 viimeisen tarjouskilpailun osalta 21 päivänä huhtikuuta 2001. 6. Poiketen siitä, mitä asetuksen (EY) N:o 562/2000 36 artiklassa säädetään, a) asetuksen (EY) N:o 1254/1999 47 artiklan 3 kohdassa tarkoitetuissa tarjouskilpailuissa markkinoiden keskihintaan sovellettavan korotuksen määrä on 14 euroa 100 kilogrammalta teuraspainoa; b) asetuksen (EY) N:o 1254/1999 47 artiklan 5 kohdassa tarkoitetuissa tarjouskilpailuissa markkinoiden keskihintaan sovellettavan korotuksen määrä on 7 euroa 100 kilogrammalta teuraspainoa. 7. Asetuksen (EY) N:o 562/2000 ja tämän asetuksen säännösten mukaisesti avataan julkinen interventio myös ruhoille ja puoliruhoille, jotka on saatu yhteisöstä peräisin olevista urospuolisista eläimistä, jotka ovat alle 12 kuukauden ikäisiä kun kyseessä on laatuluokka A ja alle 14 kuukauden ikäisiä kun kyseessä on laatuluokka C. Tällöin: - eläinten on kuuluttava muihin nautakarjarotuihin kuin niihin, jotka luetellaan asetuksen (EY) N:o 2342/1999 liitteessä I, - eläinten teuraspainon on oltava 140-200 kilogrammaa, niillä ei saa olla epämuodostumia eikä niiden paino saa olla poikkeava eläimen ikään nähden, - jos interventioon tarjottavat ruhot tai puoliruhot on saatu vähintään yhdeksän kuukauden ikäisistä eläimistä, tarjouskilpailun voittajalle maksettavasta ostohinnasta vähennetään 68 euroa toimitettua puoliruhoa kohden. Kyseistä vähennystä ei kuitenkaan sovelleta, jos todistetaan, ettei kyseisestä eläimestä ole haettu erityispalkkiota, - ehdotettu hinta koskee tuotteen kaikkia laatuluokkia, - asetuksen (EY) N:o 562/2000 13 artiklan 3 kohtaa sovelletaan tässä artiklassa tarkoitettuihin julkisiin interventioihin. Muita tuotteita koskevissa julkisissa interventioissa vahvistetut kertoimet voivat kuitenkin poiketa kyseisen artiklan mukaan vahvistetuista kertoimista. - seuraavia asetuksen (EY) N:o 562/2000 säännöksiä ei sovelleta: a) edellä 4 artiklan 3 kohdan b ja c alakohdan säännökset, lukuun ottamatta laatuluokan merkintää ja teurastusnumeron merkitsemistä koskevia säännöksiä; b) 18 artiklan 3 kohta; c) 20 artikla alle 12 kuukauden ikäisten eläinten osalta; d) 36 artikla; e) liitteessä II esitetyt tuotteiden luokitukseen liittyvät ohjeet. Lisäksi tämän artiklan mukaisesti ostettuihin tuotteisiin sovelletaan seuraavaa: - poiketen siitä, mitä asetuksen (EY) N:o 562/2000 11 artiklan 5 kohdassa säädetään, kunkin tarjouksen on koskettava vähintään viittä tonnia, - interventioelinten on ilmoitettava vastaavat määrät antaessaan tarjoukset tiedoksi komissiolle, - tuotteet on varastoitava tarjouskilpailun tai kuukauden mukaan erinä, jotka ovat helposti tunnistettavissa, - asetuksen (EY) N:o 562/2000 31 artiklan 1-4 kohdassa säädetyt tiedonannot on tehtävä erillään muiden julkiseen interventioon kuuluvien tuotteiden osalta säädetyistä tiedonannoista. 2 artikla Korvataan asetuksen (EY) N:o 562/2000 20 artikla seuraavasti: " 20 artikla Luuttomaksi leikkaamista koskeva velvoite Interventioelinten on varmistettava, että ostettu liha leikataan kokonaisuudessaan luuttomaksi." 3 artikla Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä. Asetuksen 1 artiklaa sovelletaan vuoden 2001 toisella vuosineljänneksellä avattuihin tarjouskilpailuihin. Sen 5 kohtaa sovelletaan kuitenkin maaliskuun 2001 viimeiseen tarjouskilpailuun. Asetuksen 2 artiklaa sovelletaan 1 päivästä heinäkuuta 2001. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 26 päivänä maaliskuuta 2001. Komission puolesta Franz Fischler Komission jäsen (1) EYVL L 160, 26.6.1999, s. 21. (2) EYVL L 68, 16.3.2000, s. 22. (3) EYVL L 73, 15.3.2001, s. 16. (4) EYVL L 99, 20.4.1996, s. 14. (5) EYVL L 131, 1.6.2000, s. 37. (6) EYVL L 305, 6.12.2000, s. 35. (7) EYVL L 2, 5.1.2001, s. 28. (8) EYVL L 122, 24.4.1998, s. 59. (9) EYVL L 281, 4.11.1999, s. 30. (10) EYVL L 29, 31.1.2001, s. 27.